ועדת הכספים, כנסת 20, פרוטוקול מספר 780, 2017-07-24 13:00

משה גפני: אני מתכבד לפתוח את ישיבת ועדת הכספים בנושא שינויים בתקציב לשנת 2017.

משה גפני: נורית קורן, האם את מסירה את הרביזיה?

משה גפני: קיבלת תשובות.

נורית קורן: קיבלתי הסברים מה עושה המכון להשתלמות שופטים, את זה אני יודעת בעל-פה ואני יכולה לספר גם באמצע הלילה.

נורית קורן: ביקשתי ממנו מספרים והוא התחייב לתת לי אז חבל לי סתם לעכב.

נורית קורן: לפיכך אני מסירה את הרביזיה.

משה גפני: אז גם אני מסיר את הרביזיה ביחד עם נורית קורן.

משה גפני: קיבלת את ההסברים.

משה גפני: את צריכה לקבל את המספרים.

משה גפני: אם לא תקבלי, יבואו לפה עוד פעם ואז נתמודד.

משה גפני: אני רוצה שתקבלי את הפרטים.

משה גפני: לכן הרביזיה הוסרה.

משה גפני: העודף אושר בבקשה 008.

משה גפני: תודה רבה.

משה גפני: אנחנו עוברים לפניות תקציביות.

משה גפני: עם הרביזיה השנייה אני מחכה בינתיים.

משה גפני: פנייה מספר 12 של המשרד להגנת הסביבה.

<אורי דביר: אני מאגף התקציבים.

<אורי דביר: זו פנייה שנועדה לתקצוב סך של 196 מיליוני שקלים כהוצאה מותנית בהכנסה לצורך רישום התקציב שהועבר למשרד להגנת הסביבה מקרן קיימת לישראל בהתאם להסכם בין הקרן הקיימת לישראל לבין המדינה.

<אורי דביר: ההכנסות האלה נועדו לפרויקטים סביבתיים, למטרות התייעלות אנרגטית וצמצום זיהום אוויר.

<אורי דביר: חשוב לציין שהכסף כבר הגיע למשרד ועכשיו אנחנו רק רושמים אותו במשרד.

אורן אסף חזן: אישור בדיעבד.

אורן אסף חזן: זה עבירה על החוק.

אורן אסף חזן: מה הדבר הזה?

אורן אסף חזן: אני רוצה להבין.

מיקי לוי: אתם עושים מה שאתם רוצים.

<אורי דביר: חבר הכנסת חזן, אני רוצה להסביר.

<קריאה: איך תבין אם לא תשמע הסברים?

משה גפני: מי נמצא פה מן המשרד להגנת הסביבה?

<שירלי ברנע: אני מנהלת אגף התקציבים של המשרד להגנת הסביבה.

משה גפני: אם הכסף עבר כבר ואושר ונעשו כבר הפעולות החיוביות, אז על מה רוצים את האישור שלנו?

<שירלי ברנע: הכסף הועבר מקרן קיימת לישראל לחשבון של המשרד להגנת הסביבה, אולם הפעולות טרם נעשו.

<שירלי ברנע: אנחנו הוצאנו התחייבויות, אנחנו בעיצומן של הפעילויות אך עוד לא שילמנו עבורן.

משה גפני: זה בסדר.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – אין

משה גפני: הפנייה אושרה.

מיקי לוי: רביזיה.

משה גפני: חבר הכנסת מיקי לוי הגיש רביזיה.

משה גפני: אם יהיו עוד רביזיות אני רוצה שנדון בהן חצי שעה אחרי שתוגש הרביזיה האחרונה.

מיקי לוי: אני מבקש לומר משפט אחד, אדוני.

מיקי לוי: אתה זוכר שבשבוע שעבר, אחרי שכמה חודשים לא נתנו לי תשובה ממשרד הבינוי והשיכון, פתאום 5 דקות אחרי שהגשתי רביזיות היו לי תשובות.

מיקי לוי: יש כאן מכתב למשרד האוצר מ-31 בינואר בעקבות דיון בראשותך בנושא בית-החולים רמב"ם, שהייתה לו בעיה של 90 מיליוני שקלים.

מיקי לוי: אתה המלצת לנו להוריד את הרביזיות ואת ההתנגדויות והמלצת לנו לקבל החלטה שעל-פיה עד 15 באפריל יועבר לוועדת הכספים דוח ממשרד האוצר בנושא בית-החולים.

מיקי לוי: אבל דוח כזה, למרות שפניתי פעם אחר פעם, לא הועבר.

מיקי לוי: אחרי שבית-החולים יתמוטט יגידו: "רגע, מה קרה".

מיקי לוי: אז עכשיו אני מבקש רביזיה בכל ההעברות.

מיקי לוי: הנה, אני מודיע לך, תחסוך לך.

משה גפני: אני מתכוון לפנות למשרד האוצר, אני רוצה לדעת מי השתתף בדיון ההוא.

משה גפני: כל ההתנהלות הזאת פשוט מבזה אותי ומבזה את הוועדה.

משה גפני: אני לא חושב שפה הרביזיה תפתור את הבעיה.

משה גפני: היא תפגע בכל מיני פעולות שהמשרדים עושים.

משה גפני: אבל בסדר, אני לא מערער על כך ולא מעביר ביקורת.

משה גפני: נצטרך להתמודד עם הרביזיות.

משה גפני: אני מבקש לדעת את שם האדם ממשרד האוצר שהיה כאן.

משה גפני: אני מבקש את הדוח הזה.

משה גפני: אם לא אקבל את הדוח אז הם לא יקבלו עוד כמה דברים.

אורן אסף חזן: יש לי הצעה לסדר.

אורן אסף חזן: או שאני תמים או שאני יותר מדי טוב לב.

אורן אסף חזן: אני רק רוצה להבין איך יכול להיות מצב שבו אנחנו בליל התקציב מקבלים איזו פריבילגיה לתעל כספים ציבוריים למקומות טובים, שרחוקים מן העין ורחוקים מן הלב, מתחייבים לנו פה כל הגורמים לכל הגורמים, עוברים בידוק אצל היועצים המשפטיים, אישורים על גבי אישורים, מעל הכול עוברים מסכת של שחיטה ציבורית בתקשורת, ובסופו של תהליך שום דבר בפועל לא קורה?

אורן אסף חזן: אני רוצה להציע, אדוני, שלא נעביר יותר העברות תקציביות בין-משרדיות כל עוד הכספים הקואליציוניים, שתועלו למקומות טובים שלי ושל חברי כנסת נוספים מתוך הוועדה הזו, לא יעברו.

אורן אסף חזן: לא יכול להיות שצוחקים עלינו פעם אחר פעם.

אורן אסף חזן: אנחנו צריכים לעזור להם בשעה שההתחייבויות שלנו כלפי הציבור בישראל תקועות.

אורן אסף חזן: מה הדבר הזה?

אורן אסף חזן: איך יכול להיות מצב, שמצד אחד אנחנו מקבלים ביקורת קיצונית, ואדוני יודע על מה אני מדבר, על כך שקיבלנו כסף ולקחנו כסף, ומצד שני אנחנו פה מרימים ומורידים ידיים ואין שום דבר.

רועי פולקמן: יש חברים בוועדה שאין להם כספים קואליציוניים, בין היתר ידידי חבר הכנסת פורר וחברת הכנסת קורן קובעים שהדיון הזה מדיר אותם.

אורן אסף חזן: להיפך.

אורן אסף חזן: חבר הכנסת פולקמן, עדיף שתשתוק כי לכם יש הכי הרבה כסף.

אורן אסף חזן: אני קיבלתי מעות אבל לך יש אוצר שלם.

רועי פולקמן: אז תעביר את זה לבסיס התקציב.

אורן אסף חזן: כספים שהועברו לתקנות בבסיס התקציב.

<קריאה: לא הבנת, אורן חזן, הוא מחלק את הכספים הקואליציוניים.

אורן אסף חזן: הוא מחלק את העודפים שלו ולא את הכספים.

אורן אסף חזן: אדוני, ברצינות, למה אני צריך להצביע כשאני יודע למשל שעיוורים מחכים לכסף שלא מגיע, בית-חולים "פוריה" מחכה לכסף שלא מגיע, ילדים בסיכון מחכים לכסף שלא מגיע, הלומי קרב מחכים לכסף שלא מגיע, וכל יום משנים את מבחני התמיכות, "עובדים" על כולנו, ואנחנו מרימים ומורידים ידיים.

משה גפני: חבר הכנסת אורן חזן, היות ואני נמצא פה שנים רבות אגיד לך את התהליך.

משה גפני: קודם כול נדבר על הסוף.

משה גפני: אני מבין את ההתמרמרות שלך בגלל שהיא נחלת כולם.

אורן אסף חזן: זה התמרמרות של הציבור בישראל, לא שלי.

משה גפני: הוא נחלת כולם, לא רק בכסף הקואליציוני אלא גם בכספים נוספים שהיו צריכים להיות בבסיס התקציב.

משה גפני: משרד האוצר בכוונה לא הכניס אותם לבסיס התקציב כדי להחזיק פה חברי כנסת בגרון.

משה גפני: זה דבר עתיק יומין, לא מהיום.

אורן אסף חזן: הוא לא תורה מסיני.

אורן אסף חזן: אפשר לשנות אותו.

משה גפני: אמרתי בשיחה בישיבה שהייתה לי אצל המשנה ליועץ המשפטי לממשלה, רז ניזרי, שלא אסכים יותר, בשום אופן לא אצביע בעד תקציב שבו מה שיוחלט שצריך לתת לא יהיה בבסיס התקציב.

משה גפני: אין היום כמעט אפשרות לעבור את היועצים המשפטיים מכיוון שהיועצים המשפטיים בעצמם מפחדים.

משה גפני: אני לא מרפה מהעניין הזה.

משה גפני: אני חושב שמה שסוכם צריך להיות.

משה גפני: אגב, יש לנו את זה ב"ערבה מיינס".

משה גפני: המציאות היא שאנחנו אישרנו את זה פה בתנאי שמחריגים את "ערבה מיינס".

משה גפני: הגיעו היועצים המשפטיים חודשיים או 3 חודשים אחרי כן ואמרו: אי אפשר חוקית להעביר.

משה גפני: עם כל הכבוד, היו צריכים להגיד לנו את זה אז, לא היום.

משה גפני: בסדר, אז יש לנו בעיה, נצטרך עכשיו לתקן את זה בחקיקה, זה סיפור שלם.

משה גפני: כל דבר כזה הפך להיות בלתי נסבל.

משה גפני: המדינה מתנהלת על-ידי יועצים משפטיים ולכן מתגלה הקושי שעליו אתה מדבר.

אורן אסף חזן: תרשה לי לחלוק עליך, ברשותך.

אורן אסף חזן: אין ויכוח על כך שהמדינה מתנהלת על-ידי יועצים משפטיים.

רועי פולקמן: המדינה מתנהלת על-פי חוק, לא על-פי יועצים משפטיים.

אורן אסף חזן: לא, היא מתנהלת על-פי יועצים משפטיים, לא על-פי חוק.

אורן אסף חזן: החוק הוא בגדר המלצה בלבד.

אורן אסף חזן: היועץ המשפטי קובע.

משה גפני: אני לא נכנס עכשיו בדיון הזה, שהוא דיון פרטי על העברות תקציביות, לדיון הפילוסופי, האם זה לא הפך להיות מוגזם מדי, שבסוף יתפוצץ לכולנו בפרצוף.

משה גפני: זה לא יהיה מדינת חוק, זה יהיה מדינה אחרת.

רועי פולקמן: כשאנחנו עובדים באופן מסודר אנחנו מעבירים.

רועי פולקמן: אתה יודע את זה.

משה גפני: רק דבר אחד, למשל ההעברה שאישרנו עכשיו למשרד להגנת הסביבה, אם אנחנו מאשרים אותה יש כסף לניקוי האוויר, יש כסף לטיפול בהגנת הסביבה.

משה גפני: אם לא נעביר אז לא יהיה את זה.

משה גפני: הכסף עבר מן הקרן הקיימת לישראל למשרד להגנת הסביבה כדי לעשות פעולה חיובית, שלדעתך ולדעתי ולדעת כולנו היא חיובית.

אורן אסף חזן: חיובית מאוד, אבל יש פה בעיה.

אורן אסף חזן: עם כל הסיפור המשפטי, שאין עוררין על כך שהמדינה מתנהלת על-ידי יועצים משפטיים, יש פה משהו אחר.

אורן אסף חזן: בסופו של תהליך כאשר אנחנו מעבירים כספים למשרדים מי שמחליט מה יהיה בסוף זה השר.

אורן אסף חזן: ואז מה שקורה: הם לא מביאים לאישור הוועדה את הכספים שאנחנו ייעדנו לתועלת הציבור, "תוקעים" אותם, ובסוף משתמשים בהם כאילו היו שלהם.

אורן אסף חזן: זו הבעיה העיקרית וזה לא תקין.

אורן אסף חזן: מבחינתי כל שר שהמשרד שלו קיבל ביודעין כספים מן הוועדה הזאת שיועדו למקומות מסוימים והוא עשה בהם שימוש אחר, לא רלוונטי להעביר לו שום אגורה עד שהוא יפתור את הבעיה.

אורן אסף חזן: אני מחרים את ההצבעה ולכן אני הולך.

משה גפני: פניות לוועדה שמספרן 32-33 – תמיכות בענפי משק, הוצאות פיתוח אחרות.

<אורי דביר: זו פנייה שנועדה להעברת סך של 12 מיליון שקלים במזומן בהרשאה להתחייב לתקצוב מטה הסייבר לטובת יישום החלטת ממשלה מספר 528 מיום 6 בספטמבר 2015, בנושא הטבות למעסיקים בתחום הגנת הסייבר בקריית הסייבר הלאומית בבאר-שבע.

<אורי דביר: נמצא פה נציג מטה הסייבר אם יש לכם עוד שאלות.

אורן אסף חזן: חבר הכנסת פולקמן, אחרי שתשמע מה שאני שמעתי על עיר הבה"דים לא תסכים להעביר לשם ולו שקל.

אורן אסף חזן: השקיעו מיליונים ועכשיו הצבא אומר: "אנחנו לא יורדים דרומה כי אין לנו הסעות".

אורן אסף חזן: הבטיחו רכבת והיא תהיה רק ב-2024.

אורן אסף חזן: עד אז לא מעבירים את היחידות לדרום.

אורן אסף חזן: זה נאמר בדיון לפני שבוע, קשה להאמין.

אורן אסף חזן: אומר מנכ"ל משרד הביטחון: "אני לא מעביר את הצבא דרומה כי הבטחתם רכבת ואין רכבת".

אורן אסף חזן: לשם מה להעביר להם עוד כסף?

אורן אסף חזן: אדוני, אני רוצה שיירשם שאני לא מצביע ויוצא במחאה.

משה גפני: אני אתך, אבל אני צריך להצביע, מה לעשות.

אורן אסף חזן: אני מצטרף למיקי לוי.

משה גפני: זה לא פילוג בסיעה, זה הצבעה שונה, בהסכמה.

אורן אסף חזן: אתה ואני לא בפילוג.

אורן אסף חזן: אתה מייצג אותי נאמנה במרבית הזמן.

אורן אסף חזן: אני מבקש שיירשם בפרוטוקול שיצאתי במחאה.

אורן אסף חזן: אני לא מתכוון להצביע על ההעברות התקציביות.

משה גפני: יש שאלות למטה הסייבר?

מנואל טרכטנברג: הסכומים האלה הם בקשות להטבות מחברות, כאשר הבקשות האלה כבר אושרו וזה יקרה עד סוף שנת 2017?

מנואל טרכטנברג: מה לנו לצפות מבחינת הוצאת הכספים הללו?

<רועי ירום: אפרט.

<רועי ירום: אני ראש תחום בכיר תכנון מדיניות במטה הסייבר.

<רועי ירום: יש שם 2.6 מיליון שקל שמטה הסייבר הוציא כבר בכספו, ובמובן הזה זה סוג של התקזזות.

<רועי ירום: אנחנו צופים ש-11 מיליון שקל ילכו לטובת חברות שאושרו כבר ב-2016 וממשיכות לשנה הבאה.

<רועי ירום: יש לנו חברות שאושרו אבל האישור הסופי שלהן מתעכב עד שיתפנה סדר גודל של 4.5 מיליון שקל, אלה חברות שאושרו אבל לא קיבלו אישור פורמלי כי אין כסף.

<רועי ירום: ויש לנו עוד 5 מיליון שקל שאנחנו חוזים שיגיעו בגין בקשות חדשות בשנת 2017.

מנואל טרכטנברג: כלומר, זה הערכה של בקשות שיבואו.

<רועי ירום: חלק הוא אומדן על בסיס הקיים וחלק הוא הערכה.

<רועי ירום: יש לציין שהחלק הקטן הוא הערכה, רק 5 מיליון שקל הם הערכה באמת.

מנואל טרכטנברג: אני שואל כדי שנדע למה לצפות לקראת סוף השנה מבחינת הביצוע, שלא נראה פתאום עודפים שלא בוצעו שעוברים משנה לשנה.

<רועי ירום: ייתכן שיהיו פה עודפים כי ההטבה הזאת תלויה בסופו של דבר בקצב האיוש ומינוי המשרות החדשות בחברות.

<רועי ירום: אנחנו נאלצים לאמוד אומדן שמרני.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – אין

מיקי לוי: רביזיה.

משה גפני: הפניות אושרו.

משה גפני: חבר הכנסת מיקי לוי מגיש רביזיה.

משה גפני: פניות מספר 52-53 בעמוד 9 – רשויות פיקוח.

משה גפני: זה רשות שוק ההון.

<תמיר כהן: אני מצוות מאקרו באגף התקציבים.

<תמיר כהן: הפנייה נועדה להעביר סך של כ-3 מיליון שקלים ממשרד האוצר לסעיף 54, סעיף רשויות פיקוח.

<תמיר כהן: בנובמבר 2016 רשות שוק ההון, בגין חקיקה שאתם מכירים, הופרדה מאגף במשרד האוצר להיות רשות עצמאית.

משה גפני: היא לא הופרדה.

משה גפני: היא נהייתה רשות.

<תמיר כהן: נהייתה רשות עצמית.

<תמיר כהן: לכן הכסף פה נועד לממן שתי פעולות עיקריות.

משה גפני: למה לא אמרתם כשהוקמה הרשות שהולכים להוציא גם כסף?

<תמיר כהן: זה לא כסף חדש.

<תמיר כהן: לאור העובדה שאגף שוק ההון פעל תחת משרד האוצר בשנת 2016, ההעברה הזאת למעשה נועדה להעביר את העודפים המחויבים, אבל בגלל חוק יסודות התקציב העודפים מחויבים לעבור לאותה תוכנית שבה הם נוצרו.

<תמיר כהן: לאחר שהעודפים עברו לסעיף 05, עכשיו הם מועברים טכנית לסעיף 54, שם רשות שוק ההון נמצאת היום.

איתן ברושי: יש לי שאלה.

איתן ברושי: אמיר לוי הוא כבר לא ראש אגף התקציבים.

איתן ברושי: עשיתם לו מסיבת סיום.

איתן ברושי: למה הוא חתום על זה?

<נדב שינברגר: הוא בתפקיד עד סוף החודש.

איתן ברושי: אני שואל את חבר הכנסת גפני ואת היועצים המשפטיים.

איתן ברושי: ראיתי שעשו לו מסיבת סיום.

איתן ברושי: השאלה אם זה בתוקף, זו השאלה שלי.

משה גפני: עם כל הכבוד, שאלתי את ראש מטה שר האוצר, נדב שינברגר, האם אמיר לוי כבר לא ראש אגף התקציבים.

משה גפני: הוא אמר לי: לא, הוא ראש אגף התקציבים, הוא יכול עוד להתחרט.

איתן ברושי: הוא ראש אגף התקציבים לצורך העניין?

משה גפני: אמרת שהוא עדיין ראש אגף התקציבים עד סוף החודש?

משה גפני: כן, בסדר.

משה גפני: זה המצב.

משה גפני: אגב, אגף התקציבים ישתנה עכשיו באופן דרמטי, דעו, זה תמונת המצב.

איתן ברושי: האנשים מתחלפים אבל השיטה לא משתנה.

משה גפני: השיטה זה משהו אחר.

איתן ברושי: השיטה הזאת נולדה עם קום המדינה.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – אין

מיקי לוי: רביזיה.

משה גפני: הפניות אושרו ויש רביזיה של מיקי לוי.

איתן ברושי: את זה אמרת כבר לפני שבוע.

מיקי לוי: מול משרד הבינוי והשיכון עשיתי את זה ובתוך 10 דקות הייתה לי תשובה.

<נדב שינברגר: כל-כך היית עסוק במחאה של חבר הכנסת חזן שלא הקשבת.

מיקי לוי: כאילו בית-חולים רמב"ם הוא עסק של אבא שלי.

משה גפני: נדב שינברגר, תוכל לעזור בזה?

משה גפני: מישהו חייב לענות על זה.

משה גפני: פניות מספר 61-64 בעמוד 14 – הגנת הסביבה.

<אורי דביר: הפנייה נועדה להעברת סך של 38 מיליוני שקלים ו-105 מיליוני שקלים בהרשאה להתחייב למשרד להגנת הסביבה.

<אורי דביר: מטרת השינוי היא תקצוב מספר החלטות ממשלה המפורטות בדברי ההסבר, דוגמת החלטת ממשלה מספר 546, לסיוע בהקמת מערך פסולת ביישובי הבדואים, או החלטת ממשלה מספר 2017, לסיוע בהורדת גגות אזבסט ביישובי עוטף עזה.

<אורי דביר: בנוסף מועבר תקציב הרשאה להתחייב לפיתוח פארק אריאל שרון ולבדיקות פתע בארובות ליישום חוק אוויר נקי.

<אורי דביר: אם יש לכם שאלות, אשמח לענות.

איתן ברושי: מה עם העברה לטיפול באמוניה?

<אורי דביר: הממשלה דנה בזה, איך לפתור את משבר האמוניה.

מיקי לוי: הוא לא חבר ממשלה.

איתן ברושי: זה אומר שלא יקרה כלום.

משה גפני: יש פה נציגה של המשרד להגנת הסביבה?

משה גפני: את רוצה להוסיף משהו בעניין או שאין צורך?

<שירלי ברנע: אם אין שאלות אז אין צורך.

משה גפני: תודה רבה.

משה גפני: מי בעד אישור הפניות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – אין

משה גפני: הפניות אושרו.

מיקי לוי: אני לא יכול להתנגד לזה.

משה גפני: פנייה מספר 67 – בינוי חינוך.

<דניאל לורברבוים: אני ממשרד האוצר.

<דניאל לורברבוים: הפנייה נועדה לצורך ביצוע שינויים בתקציב הפיתוח של משרד החינוך.

<דניאל לורברבוים: המטרות העיקריות לשמן נועדה הפנייה, יש פה רשימה שלמה: כ-5 מיליון שקל בהרשאה להתחייב מהמשרד להגנת הסביבה לבנייה ירוקה, 5 מיליון שקל בהרשאה להתחייב מן המשרד לירושלים ומורשת לשיפוץ מגרשי ספורט בבתי-הספר, 24 מיליון שקל בהרשאה להתחייב עבור בינוי 98 גני ילדים יבילים בפזורה הבדואית.

רועי פולקמן: זה עודפים מחויבים?

<דניאל לורברבוים: לא, זה פנייה.

<דניאל לורברבוים: יש פה 45 מיליון שקל בהרשאה להתחייב להקמת שני מרכזים טכנולוגיים חדשים.

<דניאל לורברבוים: בדברי ההסבר מופיעים לכם יתר הפרטים.

משה גפני: יש לכם חוות דעת של היועץ המשפטי?

<דניאל לורברבוים: העברנו לוועדה.

מיקי לוי: תראה את סעיף 7, מצאתי סעיף טוב.

מיקי לוי: אני מבקש לקבל הסבר.

מיקי לוי: בסעיף 7 כתוב: "הוצגו לוועדת הכספים של הכנסת כלל ההסכמים הפוליטיים בעלי משמעות תקציבית שהושגו במהלך אישור תקציב המדינה לשנים 2017-2018.

מיקי לוי: ההצגה האמורה כללה סיכום עם מפלגת ש"ס ומפלגת יהדות התורה, עבור חידוש מבנים במשרד החינוך בסך של 46 מיליוני ש"ח, מאחר ובאותה עת טרם הושלמה בדיקתם המקצועית והמשפטית".

מיקי לוי: אדוני, קיבלת את חידוש המבנים?

משה גפני: לא קיבלנו.

משה גפני: אני יכול להגיד לגבי יהדות התורה.

משה גפני: ביקשנו בהסכם הקואליציוני – זה גם הופיע פה בוועדה וגם בממשלה, משה שגיא, תתקן אותי אם אני טועה, אני לא יודע אם זה בפנים, אני מקווה שזה בפנים – 25 מיליון שקל עבור חידוש מבנים בחינוך העצמאי שקיים כמעט מאז קום המדינה.

משה גפני: יש שם מבנים שלא שופצו, יש שם בעיות בטיחותיות ובגלל זה גם לא מקבלים רישיון.

משה גפני: ביקשתי בהסכם הקואליציוני לתת 25 מיליון שקל, שלא נתנו עד היום, לצורך שיפוץ מבני חינוך.

משה גפני: אני לא יודע מה לגבי ההסכם של ש"ס, אבל עד ליום זה שאנחנו יושבים פה, שנתיים וחצי מאז ההסכם הקואליציוני לא הגיע הכסף.

משה גפני: זה נמצא בפנים?

<משה שגיא: כן.

משה גפני: מה עם ש"ס?

משה גפני: אתה יודע להגיד?

<דניאל לורברבוים: החינוך העצמאי זה 26,4 מיליון שקל, "מעין החינוך התורני" זה 20 מיליון שקל, לחידוש מבנים.

נורית קורן: דרך איפה זה עובר?

משה גפני: דרך משרד החינוך, אצל תמיר בן משה.

נורית קורן: מקבלים את זה בכלל?

משה גפני: עד עכשיו לא קיבלנו.

משה גפני: עכשיו אם הפנייה תעבור אז נוכל לקבל.

נורית קורן: אתמול ביקרתי בבית-ספר ברחוב אבינדב 22 וראיתי איך הילדים נמצאים בזוועה.

משה גפני: לא ראית את כל הזוועה.

נורית קורן: זה היה ממש זוועה, באמת זוועה, באיזו צורה הילדים לומדים.

נורית קורן: זה נורא.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – אין

מיקי לוי: רביזיה.

משה גפני: הפנייה אושרה.

משה גפני: יש רביזיה של חבר הכנסת מיקי לוי.

משה גפני: פניות מספר 83-90 – תרבות.

<תמיר כהן: אני מצוות מאקרו באגף התקציבים.

<תמיר כהן: הפנייה נועדה להעביר סך של כ-160 מיליוני ש"ח בהוצאה נטו וכחצי מיליון ש"ח בהרשאה להתחייב למשרד התרבות והספורט ולמטה המשותף של משרד המדע והתרבות והספורט, מהם כ-8 מיליון שקל למטה המשותף של המשרדים, ולמינהל תרבות ולמינהל ספורט.

<תמיר כהן: עיקרי הדברים אליהם מועבר הכסף: במינהל תרבות, סך של 10 מיליון שקל לרשות העתיקות עבור מימון חפירות ארכיאולוגיות ולצורך יישום תוכנית העבודה של רשות העתיקות.

<תמיר כהן: במינהל תרבות, סך של 5 מיליון שקלים עבור יישום החלטת ממשלה 2206 מדצמבר 2016, בנושא אירועים לציון יובל שנים לאיחודה של העיר ירושלים.

<תמיר כהן: 5 מיליון ש"ח עבור תגבור התמיכה הייעודית במוסדות תרבות ערבית, זאת בהתאם לביצוע בפועל ולמימוש המדיניות של המשרד.

<תמיר כהן: סך של 21 מיליון שקלים עבור שיפוצים במוסדות תרבות וספורט.

<תמיר כהן: כמו כן, גם פה מועברים כספים ליישום הסכמים פוליטיים בעלי משמעות תקציבית, כפי שצוין קודם על-ידי רפרנט חינוך.

רועי פולקמן: באיזה סעיף מופיעים ההסכמים הפוליטיים?

<תמיר כהן: בסעיף 7 בעמוד הבא.

<תמיר כהן: בדצמבר 2016 הוצגו לוועדה כל ההסכמים הפוליטיים.

<תמיר כהן: עם זאת, באותה עת לא היה אישור משפטי לסיכום עם מפלגת הבית היהודי ועם מפלגת ש"ס עבור תגבור תמיכה במוסדות תרבות.

<תמיר כהן: כיום לאחר שיש את האישור המשפטי הפנייה מובאת לאישור הוועדה.

<תמיר כהן: במינהל הספורט יש העברת תקציב ממשרד ראש הממשלה, של 2 מיליון שקלים, עבור יישום החלטת ממשלה לקידום שילובם המיטבי של יוצאי אתיופיה בחברה הישראלית.

<תמיר כהן: יש תגבור של 3 מיליוני שקלים- - -

נורית קורן: אפשר להוסיף שם את קבוצת העולים החדשים מתימן?

נורית קורן: מספרם קטן מאוד.

נורית קורן: כל הזמן אומרים רק אתיופים.

נורית קורן: התימנים גם הם הגיעו ממדינת עולם שלישי.

נורית קורן: הגיע הזמן סוף-סוף- - -

עודד פורר: הם לא זכאים לאותן הטבות.

נורית קורן: הם לא זכאים.

נורית קורן: יש להם בדיוק אותם צרכים.

נורית קורן: מספרם קטן מאוד.

עודד פורר: העולים מאתיופיה זכאים, גם הדור השני, לחלק מן ההטבות, גם אלה שנולדו בארץ, מתוך הבנה שהליך הקליטה ארוך יותר, וזה נכון.

עודד פורר: אבל העולים שהגיעו מתימן יושבים בדיוק על אותה משבצת.

נורית קורן: אני רוצה שגם הם ייכללו כאן.

נורית קורן: תבינו שמדובר פה אולי ב-100 אנשים והגיע הזמן שגם הם יקבלו הטבות.

רועי פולקמן: זה דיון שצריך לערוך עם משרד העלייה והקליטה.

נורית קורן: כל פעם אני אומרת את זה.

עודד פורר: מה אתם הולכים לעשות עם 2 מיליון השקלים לקידום שילובם המיטבי של יוצאי אתיופיה בחברה הישראלית?

<חביב קטן: זה מופנה למבחני תמיכה שמתחלקים לשימור אתרים- - -

עודד פורר: מה זה שימור אתרים לקידום שילובם של יוצאי אתיופיה?

<חביב קטן: אני מאגף התקציבים של משרד התרבות והספורט.

<חביב קטן: יש פה בלבול קל.

<חביב קטן: יש יישום החלטת ממשלה בעניין עולי אתיופיה, שאנחנו מיישמים אותה ב-2 מיליון ש"ח בפנייה הספציפית הזאת, ויש כספים נוספים שהם כספים קואליציוניים שהולכים למטרות שונות.

עודד פורר: אני שואל על 2 מיליון השקלים ליישום החלטת הממשלה.

עודד פורר: מה אתם הולכים לעשות במשרד התרבות עם 2 מיליון השקלים הללו?

<חביב קטן: יש מבחן תמיכה של מוסדות תרבות תורנית ומבחן תמיכה של שימור אתרי התיישבות.

עודד פורר: זה קידום שילובם של יוצאי אתיופיה?

עודד פורר: 2 מיליון שקלים בנושא קידום שילובם המיטבי של יוצאי אתיופיה בחברה הישראלית, זה סעיף 1, עיקרי השינויים.

עודד פורר: אם תגיד לי שזה מבחני תמיכה לתרבות תורנית ולשימור אתרי התיישבות – זה לא קידום שילוב יוצאי אתיופיה בישראל.

עודד פורר: אין לי שום דבר נגד תרבות תורנית, שלא ישתמע אחרת.

<חביב קטן: זה סעיף נפרד.

עודד פורר: אני שואל על הסעיף הזה.

<חביב קטן: אנחנו מבצעים מכרז כרגע.

משה גפני: תעצור.

משה גפני: יש בלבול, אבל לא אצלנו.

משה גפני: שואל חבר הכנסת עודד פורר שאלה.

משה גפני: הוא אומר: אני לא מתנגד, תגידו מה אתם עושים, זה בסדר גמור, רק תסבירו.

משה גפני: אתם כותבים שיש העברה תקציבית של 2 מיליוני שקלים ממשרד ראש הממשלה עבור יישום ההחלטה על שילובם המיטבי של יוצאי אתיופיה בחברה הישראלית.

משה גפני: שואל חבר הכנסת עודד פורר מה עושים עם 2 מיליון השקלים האלה במשרד התרבות כדי לשלב את עולי אתיופיה בחברה הישראלית.

<חביב קטן: זה יישום גם של התרבות וגם של הספורט.

<חביב קטן: המשרד מעסיק 4 רכזים שהולכים למוסדות תרבות ומוסדות ספורט ומשלבים בתוכם את האוכלוסייה האתיופית.

<חביב קטן: פרט לזה אנחנו בונים ביחד עם הקהילה מבחני תמיכה שהם ייעודיים לתגבור הפעילות של הקהילה, גם בתרבות וגם בספורט.

עודד פורר: אילו מוסדות?

עודד פורר: לפעמים כאשר "מסובבים" אותי אני נהנה מן הסיבוב אבל עכשיו אני לא כל-כך נהנה.

עודד פורר: 4 רכזים ב-2 מיליון שקל?

עודד פורר: כל רכז מרוויח חצי מיליון שקל בשנה?

<גיא אטיאס: לא.

<גיא אטיאס: אני ראש אגף תקציבים במשרד התרבות והספורט.

<גיא אטיאס: יש לנו פרויקט של האתיופים.

<גיא אטיאס: יש החלטת ממשלה.

עודד פורר: תסבירו על הפרויקט.

עודד פורר: זה מה שאני רוצה לדעת.

<גיא אטיאס: בספורט למשל יש פעילות שאנחנו עושים, פעילות ריצה עם אותם אתיופים.

<גיא אטיאס: לקחנו 4 רכזים אתיופים שנמצאים בקהילה ומביאים לנו פרויקטים.

<גיא אטיאס: אנחנו עוברים פרויקט-פרויקט ומאשרים אותו.

<גיא אטיאס: בספורט יש פרויקט נהדר שנקרא פרויקט "רצים", שמשתתפת בו אוכלוסייה אתיופית.

<גיא אטיאס: הוא מתחיל בקריית גת וממשיך למקומות נוספים.

עודד פורר: הוא קיים היום?

<גיא אטיאס: הוא קיים.

<גיא אטיאס: הקמנו אותו ופיתחנו אותו.

<גיא אטיאס: עם 2 מיליון השקלים אנחנו מתגברים פעילות קיימת ויוצרים פרויקטים חדשים.

<גיא אטיאס: הפרויקטים האלה הם ברכש.

<גיא אטיאס: משמעות הדבר, שאני לא יכול להגיד לך עכשיו איזה פרויקט בדיוק הולך.

<גיא אטיאס: אנחנו מבצעים "קול קורא", מקבלים הצעות ונענים להצעות.

<גיא אטיאס: 2 מיליון השקלים האלה הם בגוש, כך שהם יוצאים אך ורק לאוכלוסייה האתיופית.

נורית קורן: למה רק לריצה?

נורית קורן: יש גם קבוצות כדורגל של יוצאי אתיופיה.

<גיא אטיאס: יש אצלנו רכזי ספורט, למי שמכיר את עולם הספורט.

עודד פורר: אלה יהיו קבוצות נפרדות של יוצאי אתיופיה?

עודד פורר: זה אסור.

נורית קורן: אפשר להכניס לתוכנית הזאת גם את הילדים יוצאי תימן?

<גיא אטיאס: לשאלתך, לא.

<גיא אטיאס: החלטת הממשלה מגדירה לנו בדיוק לאן יוצא הכסף.

<גיא אטיאס: אם רוצים, כפי שנאמר פה על-ידי כמה גורמים, אפשר לשנות את החלטת הממשלה, אפשר לדבר עם משרד העלייה והקליטה שיביא לשינוי החלטת הממשלה.

<גיא אטיאס: אנחנו כפופים להחלטת הממשלה.

נורית קורן: את משרד העלייה והקליטה זה לא מעניין.

נורית קורן: מדובר במעט מאוד אנשים, אולי ב-20-30 אנשים.

עודד פורר: אפרופו מה שאמרת על יועצים משפטיים, אני אומר כמי שניסה לטפל בזה.

נורית קורן: מדובר גם בתמיכה באוניברסיטאות, בכל המקומות אין להם שום דבר, הם לא מקבלים כלום.

משה גפני: למה אתם מדברים דווקא על משרד התרבות?

נורית קורן: כי היא דיברה בהקשר של האתיופים.

נורית קורן: כבר שנתיים אני מדברת על העניין הזה וכל פעם משתיקים אותי.

נורית קורן: אני כל הזמן שואלת למה הם לא מקבלים כלום.

איתן ברושי: בואו נכתוב את זה כהערה.

עודד פורר: אני רוצה לקבל פירוט מלא.

משה גפני: אני עובר להצבעה על הפנייה של משרד התרבות והספורט.

איתן ברושי: לא תהיה רביזיה.

משה גפני: מי בעד אישור הפניות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפניות אושרו.

מיקי לוי: אני מבקש להוריד את כל הרביזיות שהגשתי.

מיקי לוי: ראה זה פלא, אחרי שקיימנו דיון בוועדת הכספים התכנסו משרד הבריאות ומשרד האוצר והביאו בתוכנית העבודה תוכנית הבראה מוסדרת לאיזון תקציבי של בית-החולים רמב"ם והוא לא נמצא כרגע בגירעון.

מיקי לוי: אני מאמין להם אבל ביקשתי שישלחו לך את הדיווח לוועדה.

מיקי לוי: בעקבות זה אני מוריד את הרביזיות.

משה גפני: תודה רבה.

משה גפני: אני מבקש בעוד חצי שעה לעשות רביזיה על הבקשה של אורן חזן.

משה גפני: תגידו תודה רבה לוועדה על כך שהפנייה של משרד התרבות והספורט עוברת פה אחד.

משה גפני: פנייה מספר 105 בעמוד 44 – הוצאות פיתוח אחרות.

<אייל טולדו: פנייה תקציבית זו נועדה להעביר תקציב הרשאה להתחייב לצורך תגבור תקציב הפיתוח של רשות המסים בסעיף 83 בסך של 70,290 אלפי ש"ח, בהתאם לפירוט הבא:

<אייל טולדו: הקמת בית המכס נהר הירדן – לצורך משקף, בור בידוק וכלבייה.

<אייל טולדו: ניתנה הרשאה להתחייב בסך של 59,500 אלפי ש"ח; לצורך ליווי ותכנון התאמות במכס בהקמת הנמלים החדשים הוקצו 6 מיליון ש"ח ועוד 4.19 מיליון ש"ח לצורך פינוי חול בנמל אשדוד.

משה גפני: כשאתם צריכים למטרות כאלה כסף אתם לוקחים מהרזרבה הכללית.

משה גפני: אתם יודעים כמה יש ברזרבה הכללית?

<אייל טולדו: זה הרשאה להתחייב, זה לא תקציב מזומן.

משה גפני: אז בשביל מה אתם שמים בכלל את הרזרבה הכללית?

משה גפני: תשימו הרשאה להתחייב.

משה גפני: כנראה אני לא אצליח לשנות אתכם, כנראה זה שיבוא אחריי ישנה אתכם.

משה גפני: זה מתחיל להיות מעצבן אפילו.

משה גפני: כמה יש ברזרבה?

<אייל טולדו: ברזרבה של הרשאה להתחייב?

<אייל טולדו: כפי שציינתי, לא מדובר בתקציב נטו אלא בהרשאה להתחייב.

משה גפני: את זה הבנתי.

משה גפני: אז בשביל מה צריך לכתוב "רזרבה"?

משה גפני: זה הרשאה להתחייב.

משה גפני: למה לכתוב מילים מיותרות?

<אייל טולדו: זה עניין טכני.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפנייה אושרה.

משה גפני: פנייה מספר 121 – רשות ממשלתית למים וביוב.

<רעיה עדני: אני מאגף התקציבים.

<רעיה עדני: הפנייה נועדה לעשות שינוי מינורי מאוד בתקציב רשות המים, להוסיף 750,000 ש"ח בהוצאה מותנית בהכנסה.

משה גפני: מישהו פנה אליי ואמר לי שעובדים בשבת במקומות של ההתפלה באשדוד.

<רעיה עדני: אני לא מכירה את זה.

משה גפני: מי יודע להגיד תשובה?

<נדב שינברגר: לא אצלנו.

משה גפני: ברחובות אנשים מפסיקים לשתות מים בשבת.

משה גפני: פנו אליי.

משה גפני: פניתי למנכ"ל "מקורות" והוא עוד לא חזר עם תשובה.

משה גפני: אנשים דתיים לא יוכלו לשתות מים.

משה גפני: מי נמצא פה מרשות המים?

<רעיה עדני: פיראס תלחמי מרשות המים נמצא כאן אבל הוא לא עוסק בהתפלה.

<רעיה עדני: זה 750,000 שקל שנועדו לפיילוט לבחינת הוספה של מגנזיום למתקני ההתפלה.

<רעיה עדני: אלה 750,000 שקל שהועברו על-ידי משרד הבריאות בסוף שנת 2015.

משה גפני: לצורך מה זה?

<רעיה עדני: זה נמצא בחשבון של רשות המים ומאחר ואין לזה הפניה בתקציב אין לנו שום אפשרות להעביר את זה.

משה גפני: יש לי בקשה.

משה גפני: זה הולך להיות סיפור.

משה גפני: אני מקווה שהוא לא נכון.

משה גפני: אבל אם הסיפור הזה נכון אנשים מסורתיים לא יוכלו לשתות מים בשבת.

משה גפני: תענו לי תשובה.

משה גפני: אני מחכה לתשובה של מנכ"ל "מקורות".

<רעיה עדני: ניתן לך תשובה.

משה גפני: תזרזו את זה בגלל שיכול להיות שיש בעיה.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפנייה אושרה.

משה גפני: אני חוזר לרגע לבריאות, לעניין בית-חולים רמב"ם.

משה גפני: לא יפה ההתנהגות של משרד האוצר.

משה גפני: הבעיה נפתרת, אני שמח, בסדר, העלינו את העניין, חבר הכנסת מיקי לוי העלה את העניין.

משה גפני: אי אפשר שמי שהיה כאן, רן רידניק, ירים טלפון ויגיד: "רבותי, העליתם את העניין הזה של רמב"ם, יש בעיה – הבעיה נפתרה"?

משה גפני: האמן לי, זה לא בסדר.

<קריאה: שלחו תשובה לא טובה, אבל שלחו תשובה.

משה גפני: אתה מחכה שאני אעשה את העבודה השחורה, אחרי זה תבוא ותגיד לי: "לך תתפשר".

דוד ביטן: בדרך כלל בעיתון "גלובס" נוהגים לתקוף אותי, אחרי שסיכמתי משהו אחר בכלל.

דוד ביטן: יש פה מישהו מאגף התקציבים?

משה גפני: אבל מה אתה רוצה מהם?

משה גפני: זה לא הם.

דוד ביטן: לא מספיק שהכתבה לא נכונה עניינית.

דוד ביטן: בסוף אני אלמד אתכם לקוח, ואני לא רוצה לעשות את זה, ולא יעזור לכם, לא שר האוצר ולא נדב שינברגר.

משה גפני: כולם מכירים אותך – בסוף תתפשר.

דוד ביטן: אני יודע להתפשר, אבל לא כשכותבים עליי בעיתון.

משה גפני: פנייה מספר 122 – רשות המים והביוב.

<רעיה עדני: מדובר בפנייה של כוח אדם ברשות המים ולכן נתבקשנו להפריד אותה מהפנייה הקודמת.

משה גפני: למה צריך כוח אדם?

<רעיה עדני: להיפך, מדובר בהפחתה של כוח אדם, של 6 אב"צים, תקן זמני שניתן השנה לעובד שהגיע באופן זמני לרשות המים.

<רעיה עדני: העובד עזב את רשות המים והתקן הזמני שלו התבטל ולכן התקן חוזר לרזרבה הכללית.

<רעיה עדני: זה 6 חודשי עבודה כתקן זמני של אדם אחד.

<רעיה עדני: הוא לא פוטר אלא עזב.

משה גפני: מי בעד אישור הפנייה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפנייה אושרה.

משה גפני: הודעה 24-007 של משרד הבריאות.

משה גפני: מי מסביר את ההודעה?

משה גפני: בבקשה.

נורית קורן: הרב גפני, אני רוצה לומר משהו לפני שאתה נכנס לפנייה הזאת, בעניין בריאות הנפש.

נורית קורן: אני יושבת-ראש ועדת המשנה בעניין בריאות הנפש ולצערי הרב במשך כל השנה הזאת לא היה אפילו דיון אחד.

נורית קורן: אני עורכת דיון מחר.

דוד ביטן: אגף התקציבים שולט על "גלובס" יותר מאשר משרד האוצר.

דוד ביטן: פעם אחת הייתה בעיה בין מנכ"ל משרד האוצר לבין אגף התקציבים, אז בעמוד 2 הייתה כתבה כזאת ובעמוד 4 כתבה נגדית.

דוד ביטן: אתה מבין?

<דניאל לורברבוים: ההודעה התקציבית נועדה להעברת עודפים מחויבים משנת התקציב 2016 לשנת התקציב 2017, בסך של 69 מיליון שקלים: כ-11 מיליון שקלים לתוכניות בריאות הנפש, כ-11 מיליון שקלים לרפואה מונעת, כ-26 מיליון שקלים לתפעול המטה, כ-6 מיליון שקל לפעולות מרכזיות.

נורית קורן: הרב גפני, אני רוצה לספר לך, מה שקורה כאן הוא שיש העברות תקציביות אבל מי שלא מקבל אותן זה האזרח הקטן.

נורית קורן: הרי כל בריאות הנפש עברה לטיפול של קופות-החולים והן כל הזמן סוגרות מרפאות.

נורית קורן: בעצם רצינו להנגיש את הטיפול לקהילה אבל הוא הופך, אפילו עם כל ההעברות האלה, להיות חמור ביותר ומי שצריך לקבל טיפול לא מקבל אותו.

נורית קורן: מחר אני מקיימת דיון, אחרי שנה שלמה שלא היה דיון בוועדת המשנה, בעניין המגזר הערבי, ששם בכלל אין מתמחים ויש בעיה.

נורית קורן: צריך לקיים דיון בוועדת הכספים, קודם כול על המתמחים, על כך שקופות-החולים מרשות לעצמן לסגור מרפאות ולכן אנשים לא מקבלים טיפול.

נורית קורן: מי שהכי נפגע כאן הם ילדים ובני נוער.

נורית קורן: אני לא יודעת איך אנחנו יכולים לגרום לכך שהדברים האלה יקבלו יותר במה.

<נועה שוקרון: אני ממשרד הבריאות.

<נועה שוקרון: אם אפשר להתייחס.

משה גפני: לא "אם אפשר".

משה גפני: צריך להתייחס.

משה גפני: היא העלתה טענות שצריך להתייחס אליהן.

<נועה שוקרון: אתייחס.

<נועה שוקרון: ההעברות התקציביות האלה מתייחסות לשירותים שעדיין נשארו באחריות ביטוחית של המדינה, לא באחריות קופות-החולים.

<נועה שוקרון: מדובר על אוטיסטים, נכי נפש וגמילה מהתמכרויות.

<נועה שוקרון: זה גם מפורט בדברי ההסבר.

<נועה שוקרון: אני יכולה להרחיב יותר אם תרצו.

<נועה שוקרון: העברת הכספים מיועדת לשם.

<נועה שוקרון: לגבי ההשלכות של הרפורמה בבריאות הנפש, המחסור במתמחים וכולי, המשרד עושה פעולות לגבי הדבר הזה לטובת הגברת הרגולציה על קופות-החולים בנושא.

<נועה שוקרון: זה פשוט לא קשור לפנייה התקציבית הנוכחית.

נורית קורן: נכון, זה לא קשור אבל אני מבקשת שתרשמי לך שאני מבקשת לדעת מה נעשה עם המתמחים באופן כללי, ובמגזר הערבי בפרט.

נורית קורן: אני מבקשת שעד מחר יהיו לי תשובות לשאלות האלה.

נורית קורן: במשך שנה שלמה לא היה דיון, יושב-ראש הוועדה אלי אלאלוף דחה ודחה, והגיע הזמן לדון בזה.

נורית קורן: ומה התשובות שלכם לגבי מרפאות שנסגרות באשדוד ובאשקלון?

נורית קורן: יש לי רשימה שהעברתי לוועדה.

נורית קורן: אני חושבת שזה לא בסדר.

נורית קורן: אני רוצה לדעת האם המרפאות של משרד הבריאות עובדות באותן ערים שבהן קופת-חולים סגרה את המרפאות.

משה גפני: מי בעד אישור ההודעה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: ההודעה אושרה.

משה גפני: הודעה מספר 51-006.

<דניאל מלצר: הפנייה נועדה להעביר עודפים מחויבים משנת התקציב 2016 לשנת התקציב 2017 בסך של כ-36 מיליון שקלים.

<דניאל מלצר: ההעברה נועדה לתוכניות עודפים מחויבים שנוצרו בתוכנית של בינוי קריות ומשרדי הממשלה ובינוי בתי-משפט, שיפוץ והנגשה של משרדי ממשלה ופעולות ניהול ובקרה.

משה גפני: גם בפעם הקודמת הייתה בקשה שעסקה בבינוי בתי-משפט.

<דניאל מלצר: אלה עודפים מחויבים של התחייבויות שנוצרו.

משה גפני: של מה, למשל?

<דניאל מלצר: ההתחייבות הגדולה ביותר היא לגבי בית-המשפט בבת-ים, זה הנתח השני מן העודפים.

<דניאל מלצר: את החלק הראשון כבר הבאנו לפה ואישרתם בוועדה.

<דניאל מלצר: זה הליך בינוי שנערך ויש מעט עיכובים באבני הדרך ולכן זה עובר משנה לשנה.

משה גפני: יש שאלות?

משה גפני: אאשר את זה עכשיו פה אחד אף על-פי שאני חושב שהמדינה מתייחסת אחרת לבתי-המשפט ולבתי-הדין הרבניים.

משה גפני: אני אומר את זה וחוזר ואומר.

משה גפני: אני בעד שיבנו את בתי-המשפט אבל בעד שלא תהיה אפליה ויבנו גם את בתי-הדין הרבניים.

משה גפני: מי בעד אישור ההודעה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: כפי שאמרתי, למרבה ההפתעה אני מאשר את ההודעה פה אחד.

משה גפני: ההודעה אושרה.

משה גפני: אין לי טענות אליכם, אתם משרד האוצר, הרפרנט של משרד המשפטים עושה את עבודתו.

משה גפני: הרפרנט של משרד דתות לא עושה את עבודתו, עובדה שלא מגיעות פניות.

משה גפני: נשארנו עם רביזיה אחת.

<נעמי מורביה: אפשר להעביר 4.5 מיליארד שקל לטובת אנשים עם מוגבלות ולהעלות לנו את הקצבה.

משה גפני: אני בעד.

<נעמי מורביה: אני יודעת.

משה גפני: אני עושה הפסקה של 14 דקות.

משה גפני: אני מחדש את ישיבת הוועדה.

משה גפני: על סדר היום יש בקשה לדיון מחדש על פנייה מספר 12, המשרד להגנת הסביבה, של חבר הכנסת אורן חזן.

משה גפני: מי בעד אישור הבקשה לדיון מחדש?

משה גפני: מי נגד?

משה גפני: מי נמנע?

משה גפני: בעד – אין

משה גפני: נמנעים – אין

משה גפני: הבקשה לדיון מחדש נדחתה.

משה גפני: תודה רבה.

משה גפני: הישיבה נעולה.